พ่อแม่ควรรับมือและเตรียมความพร้อมอย่างไร หากต้องเจอการอ้อนของลูก
หากต้องเจอการอ้อนของลูก พ่อแม่ควรรับมือและเตรียมความพร้อมดังนี้
1. ควรทำความเข้าใจก่อนว่า เด็กต้องการอะไร โดยนึกย้อนกลับไปตอนเด็ก พ่อแม่เจอการเลี้ยงดูแบบไหน แล้วแบบไหนที่พ่อแม่ชอบ แบบไหนที่ไม่ชอบ จะทำให้รู้ว่าลูกอยากได้อะไร เด็กอยากได้พ่อแม่แบบไหน เป็นสิ่งที่ตัวพ่อแม่เองก็เคยมีประสบการณ์มาแล้ว และอาจจะลืมไปแล้ว

2. การสื่อสารในเชิงบวกกับลูก คือต้องคุยในเชิงบวก ไม่ตำหนิ พ่อแม่ต้องบอกเหตุผลว่าเพราะอะไร ถึงให้ไป เพราะอะไรถึงไม่ให้ไป เพราะอะไรถึงได้ เพราะอะไรถึงไม่ได้ เช่น ลูกขอไปดูคอนเสิร์ต เราก็ควรอธิบายเกี่ยวกับความปลอดภัย เราต้องคุยว่าความปลอดภัยมันเป็นอย่างไร มีคนดูแลเรื่องความปลอดภัยไหม มีผู้ใหญ่กำกับหรือเปล่า ถ้ามีผู้ใหญ่ดูแล เช่น พ่อแม่ของเพื่อนไปด้วยสักคนก็ไว้ใจได้ก็สมควรให้ไป

3. หากลูกเข้ามาอ้อน พ่อแม่ควรแสดงความรัก ความห่วงใยที่เหมาะสม เช่น กอด สัมผัสร่างกาย พูดคุยกับลูก

4. อย่าใจอ่อนหรือตามใจในเรื่องผิดๆ เพราะหากเลี้ยงลูกแบบตามใจมากตั้งแต่เด็ก โตขึ้นเขาก็เอาแต่ใจตัวเอง ไม่ฟังใคร พ่อแม่ต้องอบรมโดยการสอนให้ลูกมีวินัย  ให้มีความเหมาะสมตามวัย ตามกาลเทศะ เช่น ลูกเรียนอยู่ ป.1 มาอ้อนขอซื้อโทรศัพท์เครื่องใหม่ ราคาเกือบสามหมื่นบาท ซึ่งเด็กอายุแค่ขนาดนี้ไม่ควรใช้ของที่เกินวัย พ่อแม่ควรอธิบายให้ลูกฟังถึงความเหมาะสม

โดยสรุปแล้วนั้น หากพ่อแม่ดูแลลูกอย่างใกล้ชิดมาตั้งแต่เล็ก อย่างถูกต้อง พอลูกเข้าสู่วัยรุ่นจะไม่ค่อยมีปัญหา ในรายที่มีปัญหาส่วนใหญ่เกิดจากการเลี้ยงดูที่ไม่ค่อยถูกต้อง เช่น ตามใจมากเกินไป เข้มงวดมากเกินไป หรือห่างเหินมากเกินไป ไม่ได้เอาใจใส่ ปล่อยปละละเลย พวกนี้ก็จะมีปัญหา คือมาพูดกันตอนโตความสนิทมันไม่มี ถ้าดูแลกันมาดีพอสมควรมันก็พูดคุยกันได้อยู่แล้ว มีปัญหาก็พูดคุยกัน แต่ถ้ามันไม่มีความสนิทความใกล้ชิด เด็กก็จะไม่มีความไว้วางใจ ไม่เห็นว่าพ่อแม่เป็นที่พึ่ง ที่ปรึกษาได้
กุมารเวชศาสตร์ (กุมารเวชศาสตร์) - Pediatrics,จิตเวชศาสตร์ (จิตเวชศาสตร์) - Psychiatry